Mistä on kyse? Suomen Akatemia on myöntänyt Turun yliopiston kolmelle tutkimusprojektille yhteensä 2,2 miljoonaa euroa

Projekteissa tutkitaan poikkitieteellisesti ihmisen mieltä, tietoisuutta ja mm. yliluonnollisia kokemuksia

Tutkimusajanjakso on neljä vuotta

Turun yliopistossa alkaa mittava tutkimus ihmisen tietoisuudesta ja yliluonnollisista kokemuksista. Suomen Akatemian myöntämä yli kahden miljoonan euron rahoitus jakautuu kolmelle eri tutkijaryhmälle.

Tavoitteena on mm. selvittää aivojen toimintaan unessa ja nukutuksessa. Myös yliluonnollisia kokemuksia tutkitaan nyt ensimmäistä kertaa poikkitieteellisesti.

Seuraavan neljän vuoden aikana tutkimusta tekevät eri tieteenalojen ammattilaiset. Kansainvälisestikin ainutlaatuinen lähtökohta takasi rahoituksen, mutta myös ennakkoluuloja. Turun yliopiston professori Marja-Liisa Honkasalo arvelee, että epäilyä tulee matkan varrella vielä lisää.

- Toisaalta olemme saaneet valtavan aineiston jo ennen varsinaisen tutkimuksen alkua. Yli sata ihmistä ottanut yhteyttä ja kertonut, että heillä on näitä yliluonnollisisa kokemuksia. Heille on hirveän tärkeää, että tätä tutkitaan, Honkasalo kertoo.

Honkasalo johtaa Mieli ja toinen -projektia, jossa tutkitaan mielen toimintaa suhteessa yliluonnollisiksi tulkittuihin olentoihin ja todellisuuksiin.

Anestesian syvyydestä tarkempaa tietoa

Mielen syövereihin tunkeudutaan myös kahdessa muussa projektissa. Näissä mm. mitataan aivokuvauksin ihmisen tietoisuutta unen aikana. Tavoitteena on myös kehittää nykyistä parempia tapoja mitata leikkauksiin liittyvän nukutuksen syvyyttä.

- Tietoisuuden mittaaminen anestesian aikana on tärkeätä, jotta vältetään potilaan herääminen. Vaikka meillä on uusia menetelmiä, jotka perustuvat vaikka aivosähkökäyrän mittaamiseen, niin paljon on vielä tekemistä. Mittausmenetelmät eivät toimi vielä optimaalisesti, kertoo Turun yliopiston dosentti Harry Scheinin.

Unta ja anestesiaa tutkivissa projekteissa mm. nukutetaan terveitä koehenkilöitä ja kuvannetaan heidän tajuntansa häviämistä ja palutumista.

Enkelikokemuksia ja ennakkoluuloja

Edessä on siis hurja tutkimussavotta yliluonnollisista kokemuksista, unesta, tietoisuudesta ja tiedostamattomuudesta. Yksi tutkimuksessa käsiteltävä asia ovat enkelikokemukset. Enkeleitä näkevä ja kokeva Maarit Lahtonen odottaa tuloksia. Mahdollista on, että esimerkiksi ennakkoluulot yliluonnollisia kokevia kohtaan hälvenevät.

- Se varmaan avartaa ihmisen mieltä, tietoisuutta ja ymmärrystä. Sitä kautta se myös lisää positiivisuutta ihmiskunnassa. Enää ei suhtauduta henkisiin asioihin niin, että ne ovat kummallista, yliluonnollista, mielikuvitusta tai hölynpölyä. Varmaan se herättelee ihmisiä ajattelemaan.